จักรวรรดิกาแล็กซี

ธงชาติจักรวรรดิกาแล็กซี

**จักรวรรดิกาแล็กซี** หรือชื่ออย่างเป็นทางการคือ **ไรช์กาแล็กซี** เป็นรัฐชาติของมวลมนุษย์อันประกอบด้วยแว่นแคว้นมากมายทั่วทั้งกาแล็กซี อยู่ภายใต้การปกครองของไคเซอร์ (จักรพรรดิ) ปกครองด้วยระบอบสมบูรณาญาสิทธิราชย์แบบศักดินาสวามิภักดิ์

จักรวรรดิถูกก่อตั้งในปีอวกาศที่ 310 โดยนักการเมืองผู้มาจากการเลือกตั้งนามว่ารูดอล์ฟ ฟอน โกลเดินบาม เขาแปรสภาพสหพันธ์กาแล็กซีเป็นจักรวรรดิ และสถาปนาตนเองเป็นไคเซอร์องค์แรกแห่งราชวงศ์โกลเดินบาม ตราประจำราชวงศ์เป็นตราอินทรีสองหัว จักรวรรดิมีศูนย์กลางการปกครองอยู่ที่พระราชวังไกลกังวลใหม่ในดาวหลวงโอดิน

จักรวรรดิกาแล็กซีแบ่งคนออกเป็นสี่ชนชั้น ได้แก่พระเจ้าแผ่นดิน, ขุนนาง, สามัญชน และทาส ซึ่งต่อมามีการเลิกทาสในรัชสมัยของจักรพรรดิมัคซีมีเลียน โยเซฟที่ 2 (รัชกาลที่ 23)

## ประวัติศาสตร์

### ยุคก่อนจักรวรรดิ

รากฐานของจักรวรรดิเริ่มขึ้นในยุคที่เรียกว่ายุคทองแห่งมนุษยชาติ มวลมนุษย์ภายใต้ผืนธงสหพันธ์กาแล็กซีได้แพร่กระจายอยู่ทั่วกาแล็กซี พวกเขาค้นพบ, สำรวจ และตั้งถิ่นฐานในดาวแห่งใหม่ๆ อย่างไรก็ตาม ความรุ่งโรจน์นี้หาได้โชติช่วงตลอดไป เมื่อสองศตวรรษแห่งยุคทองผ่านพ้นไป มนุษยชาติก็เริ่มเข้าสู่ภาวะชะงักงันทางเศรษฐกิจ สหพันธ์ค่อยๆพังทลายจากภายใน

ประชาชนผู้สิ้นหวังอยากเห็นประเทศของพวกเขากลับมารุ่งเรืองเฉกเช่นแต่ก่อน นายทหารคนหนึ่งนามว่ารูดอล์ฟ ฟอน โกลเดินบาม ผันตัวเองเข้าสู่สนามการเมือง เขาได้รับเลือกตั้งเป็นสมาชิกรัฐสภาในปีอวกาศที่ 296เขาตั้งพรรคการเมืองฝ่ายขวาจัดที่ชื่อว่าพันธมิตรปฏิรูปแห่งชาติ พรรคการเมืองนี้ประสบความสำเร็จในการครอบงำระบอบการปกครองสหพันธ์อย่างสมบูรณ์ในเวลาเพียงไม่ถึงสิบปี พรรคพันธมิตรปฏิรูปแห่งชาติได้ผ่านกฎหมายที่ทำให้รูดอร์ฟมีอำนาจอย่างเบ็ดเสร็จ ก่อนปีอวกาศ 308 รูดอล์ฟดำรงตำแหน่งนายกรัฐมนตรีและควบตำแหน่งประธานาธิบดีสหพันธ์ ถือเป็นบุคคลที่ทรงอำนาจสูงสุดในประวัติศาสตร์มวลมนุษยชาติ

รูดอล์ฟมีความมุ่งมั่นที่จะเป็นแสงสว่างนำทางสหพันธ์กาแล็กซี เขาสามารถฟื้นฟูเศรษฐกิจ อัตราอาชญากรรมลดฮวบอย่างไม่เคยเป็นมาก่อน ทำให้เขามีอำนาจทางการเมืองขึ้นอย่างมาก ในที่สุด ปีอวกาศที่ 308 รูดอล์ฟก็ประกาศตนเป็น "กงสุลตลอดชีพ" กลายเป็นเผด็จการเบ็ดเสร็จ ท่ามกลางเสียงเชียร์จากประชาชน สองปีต่อมา เขาประกาศตนเป็นจักรพรรดิรูดอล์ฟที่ 1 แห่งราชวงศ์โกลเดินบาม ท่ามกลางเสียงโห่ร้องยินดีของประชาชนชาวกาแล็กซี

### ยุคก่อสร้างรากฐาน

การปกครองในช่วงแรกยังคงหลงเหลือมรดกจากระบอบประชาธิปไตยอยู่บ้าง ยังมีรัฐสภาที่ประกอบด้วยนักการเมืองจากสมัยสหพันธ์กาแล็กซี

รูดอล์ฟมีความเชื่อแบบลัทธิดาร์วิน ว่าความอ่อนแอเป็นบาปที่มิอาจอภัย ผู้แข็งแกร่งเท่านั้นที่คู่ควรจะอยู่รอด ในปีอวกาศที่ 318 ตรงกับปีจักรวรรดิที่ 9 รูดอล์ฟตรารัฐบัญญัติว่าด้วยการขจัดความบกพร่องทางพันธุกรรม ทำให้นักการเมืองบางส่วนในสภาทำการวิพากษ์วิจารณ์รูดอล์ฟอย่างรุนแรง รูดอล์ฟจึงตอบโต้ด้วยการยุบสภาอย่างถาวร

กฎหมายดังกล่าวก่อให้เกิดการสังหารหมู่และบังคับทำหมันจำนวนมาก บุคคลที่ตกเป็นเหยื่อของกฎหมายฉบับนี้ได้แก่ผู้ยากจน, ผู้บกพร่องทางร่างกายหรือพันธุกรรม, ผู้ป่วยทางจิต, ผู้เบี่ยงเบน เป็นต้น นโยบายสังคมสงเคราะห์ถูกล้มเลิก นักการเมืองในรัฐสภารวมตัวกันต่อต้านกฎหมายฉบับนี้และวิพากษ์วิจารณ์รูดอล์ฟอย่างหนัก รูดอล์ฟตอบโต้ด้วยการยุบสภาอย่างถาวร ไม่เท่านั้น รูดอล์ฟยังจัดตั้งกรมรักษาความสงบเรียบร้อยในสังคม สังกัดกระทรวงมหาดไทย กรมนี้เป็นหน่วยงานที่มุ่งกำจัดศัตรูทางการเมืองและผู้เห็นต่างรูดอล์ฟโดยไม่อิงหลักกฎหมาย แต่ใช้ดุลยพินิจของเจ้าหน้าที่

รูดอล์ฟยังสร้างระบบขุนนางขึ้นมาเพื่อค้ำจุนระบอบการปกครองของตนเอง ในไม่ช้า คณะอภิสิทธิ์ชนเหล่านี้ได้ครอบงำความมั่งคั่งและอำนาจทั้งมวลในกาแล็กซี บุคคลที่ได้ถูกตั้งเป็นขุนนางล้วนแต่เป็นคนขาวที่รั้งนามสกุลเยอรมันอันเก่าแก่ ประมาณการกันว่ามีผู้คนล้มตายจากระบอบการปกครองของรูดอล์ฟกว่าสี่พันล้านคน

### การลุกฮือและจลาจลครั้งใหญ่

การสวรรคตของรูดอล์ฟในปีอวกาศที่ 351 ตรงกับปีจักรวรรดิที่ 42 ทำให้ชาวจักรวรรดิต่างรู้สึกยินดี เชื่อกันว่าหากไร้ซึ่งอำนาจเด็ดขาดของรูดอล์ฟแล้วจักรวรรดิจะต้องพินาศในเร็ววันแน่ การลุกฮือเรียกร้องประชาธิปไตยปะทุขึ้นทุกหัวระแหงในกาแล็กซี

อย่างไรก็ตาม เหล่าขุนนาง ข้าราชการ และทหารที่รูดอล์ฟชุบเลี้ยงมาตลอดสี่สิบปีกลับทรงพลังเกินเอาชนะ หลานตาของรูดอล์ฟ จักรพรรดิซีกิสมุนด์ที่ 1 ภายใต้การช่วยว่าราชการของบิดาซึ่งเป็นนายกรัฐมนตรี โยอาคิม ฟอน น็อยเออชเตาเฟิน ทำการปราบปรามผู้ประท้วงอย่างโหดร้าย ผู้ประท้วงห้าร้อยล้านคนเสียชีวิต ในขณะที่ญาติพี่น้องอีกราวหมื่นล้านคนถูกลดขั้นเป็นทาส

การนองเลือดในรัชสมัยซีกิสมุนด์ทำให้รากฐานจักรวรรดิยิ่งแข็งแกร่งและมั่นคงไปอีกนับศตวรรษ

### สงครามกลางเมืองครั้งที่ 1

*บทความหลัก: สงครามกลางเมืองจักรวรรดิครั้งที่ 1*
ในปีอวกาศที่ 556 เมื่อเริ่มต้นรัชสมัยของจักรพรรดิเอากุสท์ที่ 2 พระองค์ทรงกวาดล้างและทารุณฆาตพระญาติ ขุนนาง สามัญชน ที่ทรงมองว่าเป็นความสุ่มเสี่ยงอย่างไม่สนฐานะชนชั้น จนมีผู้เสียชีวิตหลายล้านคน แต่ว่าเฟือสท์แห่งลินเดอร์โฮฟ ลูกพี่ลูกน้องของเอากุสท์ หนีรอดจากการกวาดล้าง เขาร่วมมือกับกองกำลังของกลุ่มขุนนางที่นำโดยกราฟคอนราท ไฮนทซ์ ฟอน โลเอินกรัมม์ ก่อกบฏต่อเอากุสท์ที่ 2

กองกำลังปราบปรามของจักรพรรดิเอากุสท์ที่ 2 ประสบความพ่ายแพ้ในยุทธการบราเบิน-ทราร์บัค หลังจากนั้นเอากุสท์ก็ถูกปลงพระชนม์โดยหัวหน้าหน่วยทหารมหาดเล็กรักษาพระองค์ เฟือสท์แห่งลินเดอร์โฮฟจึงได้ขึ้นครองราชย์เป็นจักรพรรดิเอริชที่ 2

### สงครามกาแล็กซีครั้งที่ 2

จักรวรรดิเชื่อมาตลอดว่าตนเองเป็นรัฐชาติเดียวของมนุษยชาติ อย่างไรก็ตาม ในปีอวกาศที่ 640 ตรงกับปีจักรวรรดิที่ 331 มีการค้นพบรัฐชาติที่ชื่อเสรีพันธมิตรดาวเคราะห์ ซึ่งก่อตั้งโดยกลุ่มอดีตทาสที่เคยหลบหนีจากดาวทัณฑนิคมเมื่อนานมาแล้ว จักรวรรดิไม่ยอมรับการดำรงอยู่ของรัฐชาติอื่นนอกจากตนเองและประกาศให้อีกฝ่ายเป็นกลุ่มกบฏชายแดน จักรพรรดิฟรีดริชที่ 3 ส่งกองเรือใหญ่ภายใต้บัญชาของแกรนด์ดยุกแฮร์แบร์ทไปยังระเบียงอีเซอร์โลน และเกิดเป็นยุทธการดากอน ศึกครั้งนี้จบลงด้วยความพ่ายแพ้ยับเยินของจักรวรรดิ เนื่องจากที่ผ่านมาจักรวรรดิอยู่ในสภาวะไร้ภัยคุกคามมาอย่างยาวนาน กองทัพจึงอ่อนแอ เมื่อข่าวการดำรงอยู่ของขั้วอำนาจที่ต่อต้านจักรวรรดิแพร่ออกไปในจักรวรรดิ ก็บังเกิดเป็นคลื่นมหาชนหลั่งไหลอพยพเข้าไปยังเสรีพันธมิตร

### สงครามกลางเมืองครั้งที่ 2

*บทความหลัก: สงครามกลางเมืองจักรวรรดิครั้งที่ 2*
เมื่อจักรพรรดิฟรีดริชที่ 4 สวรรคตในปีอวกาศที่ 796 โดยไม่ได้ทรงตั้งรัชทายาท ทำให้เกิดสงครามกลางเมืองขึ้นระหว่างขั้วอำนาจใหม่ที่นำโดยจอมพลไรน์ฮาร์ด ฟอน โลเอินกรัมม์ กับขั้วอำนาจเก่าที่นำโดยขุนนางใหญ่ออทโท ฟอน เบราน์ชไวค์ พวกขุนนางแอบร่วมมือกันอย่างลับๆจัดตั้งสันนิบาตลิพชตัทเพื่อโค่นล้มจักรพรรดิแอร์วิน โยเซฟที่ 2และกำจัดไรน์ฮาร์ด อย่างไรก็ตาม เมื่อถูกไรน์ฮาร์ดกวาดล้าง พวกเขาส่วนใหญ่หลบหนีไปกบดานที่ปราการไกแอสบวร์ค และเกิดการต่อสู้เป็นสงครามกลางเมืองจักรวรรดิ ซึ่งจบลงด้วยชัยชนะของฝ่ายไรน์ฮาร์ด

## เปลี่ยนสู่จักรวรรดิที่สอง

หลังจากจอมพลไรน์ฮาร์ดได้รับชัยชนะในสงครามกลางเมืองครั้งที่สอง นายพลในบัญชาของเขาชิงลงมือยึดอำนาจจากนายกรัฐมนตรีเคลาส์ ฟอน ลิชเทินราเดอ ทำให้ไรน์ฮาร์ดกลายเป็นผู้มีอำนาจสูงสุดโดยพฤตินัย ไม่นานหลังจากนั้น จักรพรรดิแอร์วิน โยเซฟที่ 2 ถูกสมาชิกสันนิบาตลิพชตัทลักพาตัวจากดาวหลวงโอดินไปที่เสรีพันธมิตรดาวเคราะห์ และประกาศจัดตั้งรัฐบาลโดยธรรมแห่งจักรวรรดิขึ้นที่นั่น ไรน์ฮาร์ดจึงมีความชอบธรรมในการประกาศสงครามต่อเสรีพันธมิตร และในเวลาต่อมา เขาก็ใช้อำนาจของผู้สำเร็จราชการแผ่นดิน ประกาศการสละราชสมบัติของแอร์วิน โยเซฟที่ 2 และทำการอัญเชิญท่านหญิงคาธาริน เค็ทเชิน ฟอน เพ็จนิทซ์ วัยแปดเดือน ขึ้นเป็นไคเซอรินในวันที่ 20 กันยายน ปีอวกาศที่ 798 โดยมีพระบิดาเป็นผู้สำเร็จราชการแผ่นดิน

หลังจากไรน์ฮาร์ดพิชิตเฟซานและเสรีพันธมิตรดาวเคราะห์ด้วยปฏิบัติการรักนาร็อก ดยุกแห่งเพ็จนิทซ์ ผู้สำเร็จราชการแผ่นดิน ถูกบังคับให้ลงนามสละราชสมบัติแก่ไรน์ฮาร์ดในวันที่ 20 มิถุนายน ปีอวกาศที่ 799 ตรงกับปีจักรวรรดิที่ 490 ไรน์ฮาร์ดจึงขึ้นเป็นปฐมจักรพรรดิของราชวงศ์โลเอินกรัมม์ และประกาศสถาปนานวจักรวรรดิ ถือเป็นจุดเริ่มต้นปีนวจักรวรรดิที่ 1

## อ้างอิง

1. ↑ 1.0 1.1 1.2 บทนำ - ประวัติศาสตร์ของกาแล็กซีโดยสรุป *ตำนานวีรบุรษแห่งกาแล็กซี* เล่ม 1 เรื่องโดย โยชิกิ ทานากะ. แปลโดย Walker Emp